Rintarauhasen lankamerkkaus

Lankamerkkaus tarkoittaa toimenpidettä, jossa rintarauhasen röntgenkuvauksessa tai ult­raäänitutkimuksessa todettu muutosalue merkitään ohuella merkkilangalla paikallispuudutuksessa ennen leikkausta. Muutos, johon merkkilanka laitetaan, ei yleensä tunnu käsin tunnusteltaessa. Toimenpiteessä ei käytetä varjoainetta. Merkkilanka poistetaan leikkauksen yhteydessä.

# Toimenpiteeseen valmistautuminen

Mikäli tiedät olevasi yliherkkä puudutusaineelle, ilmoita siitä hoitohenkilökunnalle ennen toimenpidettä.

# Toimenpiteen suorittaminen

Toimenpiteen suorittaa röntgenlääkäri röntgenhoitajan avustamana. Toimenpiteeseen kuluu aikaa noin puoli tuntia.

Jos muutosalue on nähtävissä ultraäänitutkimuksessa, voidaan merkkilanka laittaa ultraääntä apuna käyttäen. Rinta pestään pesunesteellä ja puudutetaan puuduteaineella. Lanka viedään muutosalueelle ohuen neulan avulla. Merkkilangan laiton jälkeen otetaan kaksi röntgenkuvaa mammografialaitteella.

Kun rinnan muutos on nähtävissä vain mammografiakuvassa, merkkilanka laitetaan mammografiakuvauslaitteen avulla. Rinta puristetaan kevyesti kahden levyn väliin ja otetaan kuva. Rinta jää puristukseen noin 10 minuutiksi. Rinnan iho pestään pesunesteellä. Pistoskohta puudutetaan puuduteaineella ja merkkilanka viedään muutosalueelle puristuslevyn reiän kautta. Langan paikka varmistetaan ottamalla kaksi röntgenkuvaa mammografialaitteella.

# Toimenpiteen jälkeen huomioitavaa

Merkkilanka suojataan haavasidoksella, jota ei saa kastella eikä poistaa ennen leikkausta. Merkkauksen jälkeen siirryt vuodeosastolle tai leikkausosastolle odottamaan leikkausta.

# Yhteystiedot

Toimenpidepaikka: OYS G-kuvantaminen, Avohoitotalo G sisäänkäynti, R-kerros ja aula 6

(Kiviharjuntie 9, Oulu).

Mikäli sinulla on kysyttävää tästä tutkimuksesta, voit soittaa ma - pe klo 13.00–15.00

G-kuvantamiselle puh. 040-1346416.